ສະພາປະຊາຊົນແຂວງຈໍາປາສັກໄດ້ໄຂກອງປະຊຸມສະໄໝສາມັນເທື່ອທີ 10 ສະ ໄໝທີ I ຂອງຕົນຂຶ້ນຢ່າງເປັນທາງການ ໃນລະຫວ່າງວັນທີ 30-31 ທັນວາ 2020 ຢູ່ທີ່ສະໂມສອນຫຼັກ 4 ຂອງແຂວງຈຳປາສັກ, ພາຍໃຕ້ການເປັນປະທານ ຂອງທ່ານ ເມກສະຫວັນ ພົມພິທັກ ປະທານສະພາປະຊາຊົນແຂວງ ຈໍາປາສັກ,ເປັນກຽດເຂົ້າຮ່ວມຂອງທ່ານ ວິໄລວົງ ບຸດດາຄໍາ ກໍາມະການສູນກາງພັກ,ເລຂາພັກແຂວງ,ເຈົ້າແຂວງຈໍາປາສັກ ມີຜູ້ແທນກອງປະຊຸມເຊັ່ນ:ສະມາຊິກສະພາແຫ່ງຊາດ,ສະມາຊິກສະພາປະຊາຊົນແຂວງ, ຫົວໜ້າພະແນກການ,ກົມກອງອ້ອມຂ້າງແຂວງ ແລະນັກສາປັນຍາຊົນເຂົ້າຮ່ວມ ປະມານ 300 ກວ່າທ່ານ.
ທ່ານ ເມກສະຫວັນ ພົມພິທັກ ປະທານສະພາປະຊາຊົນແຂວງ ຈໍາປາສັກກ່າວໄຂກອງປະຊຸມວ່າ:ກອງປະຊຸມສະໄໝສາມັນໃນເທື່ອນີ້ ເອີ້ນວ່າກອງປະຊຸມສະໄໝສາມັນເທື່ອທີ 10 ຂອງສະພາປະຊາຊົນແຂວງຈຳປາສັກຊຸດທີ I, ເປັນກອງປະຊຸມສະໄໝສາມັນຄັ້ງສຸດທ້າຍ ຂອງສະພາປະຊາຊົນແຂວງໃນຊຸດນີ້, ພ້ອມນີ້ ຍັງເປັນໄລຍະ ທີ່ທົ່ວພັກ-ລັດ, ກຳລັງປະກອບອາວຸດ ປວງຊົນລາວທັງຊາດ ເວົ້າລວມ ເວົ້າສະເພາະ ໃນທົ່ວແຂວງຈຳປາສັກ ກຳລັງອອກແຮງແຂ່ງຂັນສ້າງຜົນງານ, ສ້າງຂະບວນການຕ່າງໆ ເພື່ອຊົມເຊີຍວັນສະຖາປະນາ ສປປ ລາວ ຄົບຮອບ 45 ປີ, ວັນຄ້າຍວັນເກີດປະທານໄກສອນພົມວິຫານຄົບຮອບ 100 ປີ, ຊົມເຊີຍຜົນສຳເລັດການດຳເນີນກອງປະຊຸມໃຫຍ່ຄັ້ງທີ VIII ຂອງອົງຄະນະພັກແຂວງຈຳປາສັກ, ທັງເປັນການສ້າງຜົນງານ, ສ້າງຂະບວນການ ຂໍ່ານັບຮັບຕ້ອນ ການເລືອກຕັ້ງສະມາຊິກສະພາແຫ່ງຊາດຊຸດທີ IX, ສະມາຊິກສະພາປະຊາຊົນແຂວງຊຸດທີ II, ກໍຄືກອງປະຊຸມໃຫຍ່ຜູ້ແທນທົ່ວປະເທດຄັ້ງທີ XI ທີ່ຈະໄຂຂຶ້ນໃນຕໍ່ໜ້າ ຢ່າງເປັນຂະບວນຟົດຟື້ນ.ກອງປະຊຸມຄັ້ງນີ້, ຈະໄດ້ໄດ້ສຸມໃສ່ຄົ້ນຄ້ວາພິຈາລະນາ, ຮັບຮອງເອົາບັນຫາສໍາຄັນທີ່ເປັນພື້ນຖານຂອງທ້ອງຖິ່ນດັ່ງນີ້:
ພິຈາລະນາ, ຮັບຮອງເອົາບົດລາຍງານຂອງອົງການປົກຄອງແຂວງ ກ່ຽວກັບ
ການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ, ແຜນງົບປະມານແຫ່ງລັດ ປະຈໍາປີ 2020 ແລະ ທິດທາງແຜນການ ປະຈໍາປີ 2021 ຂອງແຂວງຈໍາປາສັກ;
ພິຈາລະນາ, ຮັບຮອງເອົາບົດລາຍງານຂອງອົງການກວດສອບ ປະຈໍາພາກໃຕ້
ກ່ຽວກັບການຈັດຕັ້ງປະຕິບັດແຜນການເຄື່ອນໄຫວວຽກ ປະຈໍາປີ 2020 ແລະ ທິດທາງແຜນການ ປະຈໍາປີ 2021, ບົດລາຍງານຜົນການກວດສອບບົດສະຫລຸບຂາດຕົວ ການ ຈັດຕັ້ງບັດແຜນງົບປະທານແຫ່ງລັດ ປະຈໍາປີ 2019;
ພິຈາລະນາ, ຮັບຮອງເອົາບົດລາຍງານຂອງອົງການກວດກາລັດແຂວງ ກ່ຽວກັບ
ການກວດກາຕາມຜົນການກວດສອບບົດສະຫລຸບຂາດຕົວ ການຈັດຕັ້ງປະຕິບັດແຜນງົບປະມານແຫ່ງລັດຂອງອົງການກວດກາລັດແຂວງ;
ພິຈາລະນາ, ຮັບຮອງເອົາບົດລາຍງານຂອງອົງການໄອຍະການປະຊາຊົນແຂວງ,
ສານປະຊາຊົນແຂວງ ກ່ຽວກັບການຈັດຕັ້ງປະຕິບັດແຜນການເຄື່ອນໄຫວວຽກງານ ປະຈໍາປີ 2020 ແລະ ທິດທາງແຜນການເຄື່ອນໄຫວວຽກງານ ປະຈໍາປີ 2021;
ພິຈາລະນາ, ຮັບຮອງເອົາບົດລາຍງານການເຄື່ອນໄຫວຂອງສະພາປະຊາຊົນ
ແຂວງ ປະຈໍາປີ 2020 ແລະ ແຜນການເຄື່ອນໄຫວວຽງານ ປະຈໍາປີ 2021 ຂອງສະພາປະຊາຊົນແຂວງ.
ພິຈາລະນາ, ຮັບຮອງເອົາການສະເໜີເລືອກຕັ້ງເຈົ້າແຂວງຈໍາປາສັກ ຕາມການ
ສະເໜີຂອງຄະນະປະຈໍາສະພາປະຊາຊົນແຂວງ;
ພິຈາລະນາ, ຮັບຮອງເອົາການສະເໜີຂອງເຈົ້າແຂວງຈໍາປາສັກ ກ່ຽວກັບການ
ສະເໜີແຕ່ງຕັ້ງ ຮອງເຈົ້າແຂວງຈໍາປາສັກ ແລະ ໂຄງປະກອບຂອງອົງການປົກຄອງແຂວງ;
ນອກຈາກນີ້, ກອງປະຊຸມ ຍັງຈະໄດ້ຮັບຟັງການປະກອບຄໍາເຫັນຂອງທ່ານ ປະ ທານອົງການແນວລາວສ້າງຊາດ ຕໍ່ການເຄື່ອນໄຫວວຽກງານຂອງສະພາປະຊາຊົນແຂວງ ຊຸດທີ I ໃນ 01 ປີຜ່ານມາ;
ເພື່ອເຮັດໃຫ້ກອງປະຊຸມຄັ້ງນີ້, ດໍາເນີນໄປດ້ວຍບັນຍາກາດສ້າງສັນ ມີປະຊາທິປະ ໄຕ, ໃນນາມປະທານກອງປະຊຸມ ຮຽກຮ້ອງມາຍັງ ບັນດາທ່ານສະມາຊິກສະພາປະຊາຊົນແຂວງ ຈົ່ງໄດ້ຍົກສູງຄວາມຮັບຜິດຊອບໜ້າທີ່ການເມືອງ, ສຸມສະຕິປັນຍາ ເຂົ້າໃນການຄົ້ນຄວ້າດ້ວຍຄວາມເປັນເຈົ້າການ, ປະກອບຄໍາຄິດຄໍາເຫັນຢ່າງເລິກເຊິ່ງ ແລະ ມີຈຸດສຸມ. ພ້ອມທັງ ຮຽກຮ້ອງມາຍັງພາກສ່ວນທີ່ກ່ຽວຂ້ອງ, ຈົ່ງໄດ້ເຊີດຊູຄວາມຮັບຜິດຊອບ, ສະໜອງຂໍ້ມູນ-ຂ່າວສານ, ໃຫ້ການຮ່ວມມືໃນການຊີ້ແຈງອະທິບາຍຕໍ່ ຂໍ້ເຈາະຈິ້ມ, ຊັກຖາມຂອງສະມາຊິກສະພາປະຊາຊົນແຂວງຢ່າງຖືກຕ້ອງ ແລະ ຄົບຖ້ວນ.
ໃນກອງປະຊຸມຄັ້ງນີ້,ພາຍຫຼັງປະທານກອງປະຊຸມໄດ້ກ່າວໄຂຢ່າງເປັນທາງການ,ທ່ານ ວິໄລວົງ ບຸດດາຄໍາ ເຈົ້າແຂວງຈໍາປາສັກໄດ້ລາຍງານກ່ຽວກັບ
ການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ, ແຜນງົບປະມານແຫ່ງລັດ ປະຈໍາປີ 2020 ແລະ ທິດທາງແຜນການ ປະຈໍາປີ 2021 ຂອງແຂວງຈໍາປາສັກ; ຈາກນັ້ນ
ທ່ານ ຄໍາສີ ປ່ຽງວໍລະວົງ ຮອງປະທານສະພາປະຊາຊົນແຂວງ ພ້ອມດ້ວຍສະມາຊິກສະພາປະຊາຊໄນແຂວງ ໄດ້ປະກອບຄໍາເຫັນຕໍ່ບົດລາຍງານຂອງທ່ານເຈົ້າແຂວງ ເພື່ອແນໃສ່ເຮັດໃຫ້ທິດທາງແຜນການພັດທະນາເສດຖະກິດ -ສັງຄົມໃນຕໍ່ໜ້າມີການຂະຫຍາຍຕົວຢ່າງຕໍ່ເນືີອງ ໝັ້ນທ່ຽງ ຄຸນນະພາບຊີວິດຂອງປະຊາຊົນໄດ້ຮັບການປັບປຸງດີຂຶ້ນໄປເລື້ອຍໆ.
ກອງປະຊຸມສະໄໝສາມັນເທື່ອທີ 10 ຂອງສະພາປະຊາຊົນແຂວງຈໍາປາສັກ ຊຸດທີ I ຈະດໍາເນີນໄປເປັນເວລາ 2 ວັນ ຈິງຈະສໍາເລັດ.